
					HAPET MBLEDHJA

Emilja Koliqi – Mirëmëngjesi, të nderuar!
Fillojmë mbledhjen e fundit të Nënkomisionit për Auditimin e Sektorit Publik. Në rendin e ditës kemi miratimin e procesverbalit të datës 9.6.2025, informacion mbi përgjigjet e institucioneve përgjegjëse për zbatimin e rekomandimeve të lëna në raportin e auditimit të perfomancës “Kujdesi ndaj të moshuarve”, si dhe raporti i veprimtarisë se nënkomisionit.
Të ftuar kemi përfaqësuesit e NDI-së, zonjën Ana Kovaçeviç, drejtoresha e NDI-së në Shqipëri dhe zotin Gaspër Gjeluci.
 Nga Kontrolli i Lartë i Shtetit kemi zonjën Brunilda Zeneli, nga Drejtoria e Marrëdhënieve me Nënkomisionin Parlamentar. 
Po fillojmë me pikën e parë, me miratimin e procesverbalit të datës 9 qershor.
Kush është dakord?
Enslemvera Zake – Kam unë diçka lidhur me procesverbalin.
Emilja Koliqi - Po, zonja Zake.
Enslemvera Zake – E kam komunikuar edhe me Elvin, unë nuk kam qenë herën e kaluar në mbledhje në momentin kur është miratuar raporti për ASHK-në, sepse kam ardhur më vonë. Pra, nuk kam qenë pjesë e vendimmarrjes dhe nuk e kam shprehur votën. Kështu që, në momentin kur është miratuar ai raport nuk kam qenë prezente, por kam ardhur në fund të mbledhjes. Kështu që ia raport, nuk e di nëse e ka pasur shumicën e anëtarëve që duhet të ishin prezent në miratim apo jo! 
Pra, të bëhet një korrigjim në procesverbal, sepse aty thuhet që kam qenë prezente dhe kam votuar,  ndërkohë që nuk kam qenë prezente dhe nuk kam votuar, sepse kam ardhur në fund të mbledhjes.
Emilja Koliqi – Praktika e  procesverbaleve të komisioneve parlamentare e ka që për të gjithë shënohet pjesëmarrja sipas fletëprezencës, por nuk e di nëse duhet të fillohet një procedurë e re, ku të mbahet edhe minutazhi kur hyjnë dhe kur dalin deputetët nëpër komisione. Në fakt, shpeshherë deputetët janë të angazhuar edhe në komisione paralele dhe mund të ketë lëvizje gjatë mbledhjes së komisionit. Gjithsesi, kur të shikohet e arsyeshme nga ana e sekretarisë dhe koordinatorit...
Elvi Prifti - Dua të bëj vetëm një saktësim: për efekt të pjesëmarrjes në votim dhe për efekt të diskutimit në çështje është diçka tjetër, ndërsa për efekt prezence procesverbali mbështetet në listëprezencën që firmoset apo jo nga ana e deputetëve, por nuk tregon nëse deputeti ka marrë pjesë në diskutime, ka votuar apo jo, pjesëmarrje që do të thotë që edhe në minutën e fundit, nëse anëtari merr pjesë në mbledhje dhe e firmos listëprezencën për pjesëmarrje, për efekt të inventimit, pjesëmarrja në komision pasqyrohet edhe në procesverbal, por nuk tregon nëse ka marrë pjesë në diskutim, ka votuar pro, kundër, abstenim apo sidoqoftë. Kështu që ajo është reflektuar vetëm në mbështetje të listëprezencës që e firmos çdo anëtar, nëse është apo jo prezent; e firmos nëse është dhe nuk e firmos nëse nuk është.
Enslemvera Zake – Po pra, edhe unë këtu doja të ndalesha, në momentin kur thuhet që prezentë janë këta anëtarë, në rregull, dakord, por në momentin kur thuhet që raporti votohet nga anëtarët, do të thotë që është votuar nga anëtarët, të cilët janë prezentë, ndërkohë që nuk është ashtu, sepse nuk e dimë se sa anëtarë e kanë votuar atë raport.
Elvi Prifti - Kjo duhet të pasqyrohet në raportin që...
Enslemvera Zake – Edhe në procesverbal, votuan anëtarët, ata që votuan, ata që kanë qenë prezentë në atë moment, sepse aty është e evidentueshme.
Emila Koliqi - Por kuorumi nuk diskutohet. Kuorumi ka qenë gjatë gjithë mbledhjes së nënkomisionit i përbërë nga tre anëtarë ose më shumë, sipas periudhave kur mund të kenë lëvizur anëtarët e nënkomisionit.
Enslemvera Zake – Po pra, këtë kërkoj, të evidentohen në procesverbalin që na është dërguar me e-mail, anëtarët që kanë votuar në momentin kur kanë qenë prezent, të bëhet një korrigjim në procesverbal.
Elvi Prifti - Ajo është diçka që ndoshta duhet pasqyrohet në raport, sepse nëse është cituar... 
Procesverbali në vetvete është transkriptimi i fjalëve të thëna në mbledhje, nuk mund të shtojmë apo të heqim fjali. Nëse kryetarja apo një nga anëtarët nuk është shprehur në momentin e votimit...
Enslemvera Zake – Nuk ka qenë prezent, nuk po flasim për shprehje. Po flasim për prezencë ose mosprezencë, kur s’ka qenë prezent. Kur kryetarja thotë që të gjithë anëtarët votojnë pro, do të thotë që në fillim të procesverbalit, evidentohet sikur kanë qenë prezentë, sepse realisht në numeracion vërtetohet edhe më pas që kanë qenë kaq anëtarë që kanë votuar raportin, ndërkohë që nuk ka qenë ashtu. Dua të bëhet një korrigjim në procesverbal. 
Ilva Valle - I gjithë diskutimi dhe saktësimi për të cilin ju keni nevojë është pjesë e procesverbalit të kësaj mbledhjeje.
Enslemvera Zake –  Atë po diskutojmë.
Ilva Valle - Domethënë, shënohet dhe dokumentohet në procesverbal te kjo mbledhje që ju nuk keni qenë e pranishme në atë moment të kohës për të votuar raportin, dhe te raporti i ASHK-së mund të saktësojmë, të shënojmë “me shumicën e votave të të gjithë anëtarëve të pranishëm”. Nëse është e nevojshme, në vlerësimin tuaj, mund ta shënojmë në raport që nuk keni qenë e pranishme.
(Ndërhyrje pa mikrofon)
Elvi Prifti -  Këtë doja të cilësoja edhe unë, procesverbali është më i kufizuar në ndërhyrje, ndërsa raporti përfundimtar i mbledhjes pasqyron mënyrën e votimit, siç shpesh pasqyrohet në raport, që votohet me shumicën e anëtarëve, votohet pro nga 5 dhe kundër nga 3. Këto janë specifikime që bëhen në raport dhe është e mundur të bëhen në raport. Aty po, mund të bëhet edhe specifikimi i tillë që ...
(Ndërhyrje pa mikrofon)
Enslemvera Zake – Po pra, por nuk e thua në procesverbal. Prandaj e miratojmë në mbledhjen e radhës procesverbalin e mbledhjes së kaluar. Unë kam këto kontestime për procesverbalin e mbledhjes së kaluar, pavarësisht se çfarë evidentohet në këtë procesverbal sot, dua që të bëhen korrigjimet përkatëse në procesverbalin e mbledhjes së kaluar.
Elvi Prifti - Ai procesverbal, këtë po përpiqem të të bëj të qartë...
(Ndërhyrje pa mikrofon)
Enslemvera Zake – Se ne e miratojmë, nuk mund të na mbushni mendjen se çfarë do të miratojmë. E miratojmë ne procesverbalin, kështu që unë nuk jam dakord të miratohet procesverbali i zbardhur nga mbledhja e kaluar me ato që janë shkruar.
Elvi Prifti - Siç e theksova edhe në fillim, procesverbali pasqyron çdo fjalë të thënë në atë komision dhe çdo anëtar që firmos listëprezencën për të konfirmuar pjesëmarrjen e tij. Nëse një listëprezencë është e firmosur, detyrimisht në procesverbal duhet të pasqyrohet pjesëmarrja në atë mbledhje, jo mungesë në atë mbledhje, gjë e cila nuk mund të ndryshohet nëse ajo listëprezencë ekziston në këtë formë. Për ta saktësuar dhe për të evidentuar qëndrimin e secilit anëtar është vetëm hartimi i raportit, sepse ai e specifikon mënyrën e votimit, që në këtë miratim kanë marrë pjesë kaq anëtarë, qoftë edhe me emra, siç, për shembull, në shumë mbledhje, pa i përmendur me emra, disa deputetë, qoftë edhe të mazhorancës, votojnë kundër një projektligji dhe kjo është një mënyrë për të evidentuar qëndrimin e atij deputeti, ku thuhet: “Kjo nismë u votua pro nga shumica e anëtarëve, me qëndrimin kundër të deputetit...” me emër specifik. Në këtë rast mund të evidentohet vetëm që u votua, pro me praninë e 3 apo 4 anëtarëve që ishin 1, 2, 3. Kjo është gjëja edhe mund të bëhet, ndërsa procesverbali nuk mund të bëhet ndryshe.
Enslemvera Zake – Në procesverbal, në fund, unë e lexova me kujdes dhe thuhet që kryetarja e hodhi në votim dhe u votua nga të gjithë anëtarët. Ndërkohë, duke iu referuar prezencës më lart, anëtarët ishin të gjithë dhe nënkuptohet që këta anëtarët që ishin prezentë e kanë votuar këtë raport. 
(Ndërhyrje pa mikrofon)
Për këtë po të them, ndërkohë që s’kanë qenë 5 anëtarë prezentë, por kanë qenë 3 anëtarë.
Albana Xhelili – Eni, dua të bëj një ndërhyrje. 
Atëherë, sipas shërbimeve të komisionit, procesverbali është ai që është. Ti me të drejtë ngre pretendimin: “unë në atë mbledhje nuk kam votuar” dhe kjo evidentohet në procesverbalin e kësaj mbledhjeje, në raport evidentohet edhe ky fakt që është, kështu që është e zgjidhur kjo. Pra, procesverbali i kësaj mbledhjeje, plus raporti vërtetojnë që ti nuk ke votuar aty, të mos zgjatemi kot me këtë. 
Elvi Prifti – Është edhe kjo pjesa që saktësoi edhe zoti Xhelili, sepse procesverbali në vetvete nuk mund të qëndrojë pa u shoqëruar me një raport përfundimtar, sepse sa kohë ai procesverbal është diskutuar, është bërë një vendimmarrje, ai procesverbal shoqërohet detyrimisht me një raport, që asnjëri nuk mund të qëndrojë pa tjetrën.
Enslemvera Zake – Nuk e njohin të gjithë procedurën parlamentare, që procesverbali shoqërohet me raport dhe raporti vazhdon me këto...
(Ndërhyrje pa mikrofon)
Nuk e njohin të gjithë procedurën parlamentare dhe nëse lexon vetëm atë procesverbal, nënkuptohet që atje kanë votuar 5 anëtarë prezentë, ndërkohë që nuk kanë votuar 5, por kanë votuar 3. Unë kam këtë sugjerim, që në fund, kur kryetari thotë që kanë votuar të gjithë anëtarët, të citohet se kanë votuar 3 anëtarë, në kllapa vendosen emrat, është shumë e thjeshtë. Pastaj, këtë që po diskutojmë sot patjetër që do ta zbardhësh ti.
Elvi Prifti –  Qëndrimi im është po ky: siç e thashë që në fillim, procesverbali është transkriptimi i çdo fjale të thënë, asnjë fjalë e pathënë. Çdo fjalë e thënë nuk mund të  mungojë aty dhe çdo fjalë e pathënë nuk mund të shtohet. Kjo mund të jetë, siç e tha Ilva, saktësim në këtë procesverbal, që edhe kryetarja mund ta saktësojë qëndrimin e saj për momentin e votimit të asaj dite dhe evidentohet po në këtë procesverbal, por jo në atë procesverbal, sepse është një ndërhyrje që...
Kryetarja mund të bëjë një saktësim, por që do të evidentohet në këtë procesverbal.
Emilja Koliqi – Faleminderit shërbimeve të nënkomisionit, zoti Elvi! Sugjerimi juaj besoj se është i vlefshëm dhe ne mund ta pasqyrojmë në procesverbalin e kësaj radhe të gjithë atë pretendim që tha zonja Zake.
Elvi Prifti –  Jemi për mbajtjen e qëndrimin për atë moment votimi.
Emilja Koliqi – Dakord, në këtë proces pasqyrojmë edhe emrat e personave, të cilët kanë marrë pjesë në votimin e raportit të Agjencisë Shtetërore të Kadastrës. 
 Gjithsesi, kjo pasqyrohet duke thënë që në miratimin e raportit kemi qenë prezentë, unë, Emilja Koliqi, Pranvera Resulaj dhe Antoneta Dhima. 
Besoj se kjo do të pasqyrohet në këtë procesverbal, për të qenë transparentë me të gjithë anëtarët e nënkomisionit.
 Kalojmë në pikën e dytë, një informacion mbi përgjigjet e institucioneve përgjegjëse për zbatimin e rekomandimeve të lëna në raportin e auditimit të perfomancës “Kujdesi ndaj të moshuarve”.
Në këtë raport nënkomisioni ka lënë 8 rekomandime për t’u plotësuar në vijimësi, por edhe me afat deri më 30 qershor 2025. Meqenëse do të mbyllet edhe aktiviteti, ne paraprakisht, u kemi nisur një shkresë për kujtesë të gjitha institucioneve, Shërbimit Social Shtetëror, Ministrisë së Shëndetësisë dhe Çështjeve Sociale, Ministrisë së Financave, Ministrisë së Ekonomisë, të gjitha bashkive, të cilat kanë institucione rezidenciale publike në territorin e tyre, gjithashtu edhe Institutit të Sigurimeve Shoqërore, për të dhënë një përgjigje në lidhje me zbatimin e rekomandimeve. Besoj se të gjithë i keni marrë shkresat, por edhe raportin përfundimtar ose informacionin përmbledhës që është dërguar me e-mail nga shërbimet e nënkomisionit.
 Në lidhje me rishikimin e buxhetit, me qëllim rritjen e fondeve për të gjitha institucionet rezidenciale, si prioritet i punës së Ministrisë së Shëndetësisë, ky rekomandim është në proces dhe raportohet se buxheti i rakorduar për institucionet rezidenciale ka ardhur në rritje.
Gjithashtu, për mbështetje dhe përmirësimin e kushteve në këto qendra përkujdesi për të moshuarit, gjatë vitit 2025, Shërbimi Social Shtetëror në bashkëpunim me operatorin e blerjeve të përqendruara është në proces zgjerimi të procedurës së prokurimit për blerjen e pajisjeve elektrike, me qëllim përmirësimin e kushteve të jetesës për të moshuarit.
Njëkohësisht, në proces raportohet edhe se Bashkia e Poliçanit në bashkëpunim me Ministrinë e Shëndetësisë dhe Mbrojtjes Sociale, aktualisht është duke zbatuar projektin për shtimin e kapacitetit dhe rikonstruksionin e qendrës, sipas standardeve të miratuara, meqenëse një nga rekomandimet ishte për përmirësimin e kushteve infrastrukturore dhe që të jenë në standard, 6 metra katrorë për një të moshuar, dushe në përshtatje me nevojat specifike-fizike, tualete të përshtatshme, jo në fund të korridoreve, si dhe godina me ashensor.
Gjithashtu, kjo qendër, Qendra Polivalente për shërbime të përkujdesit social Poliçan, raporton se në vijim të kërkesës, Bashkia e Poliçanit në bashkëpunim me ministrinë është duke zbatuar projektin për shtimin e kapacitetit dhe rikonstruksionin e qendrës, siç e thamë edhe më sipër dhe, gjithashtu, çdo të hënë të muajit, tre punonjës së mirëmbajtjes së bashkisë, dy hidraulikë dhe një elektricist, paraqiten në qendër për çdo nevojë të mundshme të kësaj të fundit.
Një rekomandim tjetër ishte për rishikimin dhe përmirësimin e kërkesave të kritereve të pranimit të të moshuarve në institucionet rezidenciale, në linjë me Strategjinë e re të Mbrojtjes Sociale 2024-2030 dhe ishte me afat brenda qershorit 2025, raportohet që është ngritur urdhri i punës me nr. 138, datë 17.3.2025 “Për kryerjen e vlerësimit të kritereve të pranimit për të moshuarit në qendrat e përkujdesit rezidencial”. Ky urdhër është me afat brenda muajit qershor të vitit 2025 besoj se për të gjitha këto rekomandime që janë në proces struktura që do të ringrihet pranë Kuvendit do të shqyrtojë edhe një herë zbatimin e të gjitha rekomandimeve ose çuarjen deri në fund të tyre.
 Një rekomandim tjetër ishte që Ministria e Shëndetësisë dhe Mbrojtjes Sociale të përfundojë përllogaritjet e kostos totale ditore për një të moshuar të akomoduar në institucionet publike. Raportohet se kjo përllogaritje do të realizohet brenda vitit 2025. Aktualisht, institucionet rezidenciale i bëjnë llogaritjet e tyre bazuar në kapacitetin pritës, numrin reale të të moshuarve, si dhe shpenzimet reale për ofrimin e shërbimeve të ndryshme, ushqim, akomodim, kujdes shëndetësor dhe social. Në përgjigje theksohet se kostoja për një person, llogaritur në këtë mënyrë, ndryshon nga njëri institucion tek tjetri, për shkak të faktorëve të brendshëm, si kapaciteti dhe struktura e institucionit, vlera e ndërtesës, kostoja e mirëmbajtjes, si dhe shpenzimet për personelin dhe pagesa të tjera që lidhen me funksionimin e përditshëm.
Në lidhje me zbatimin e ligjit nr. 121/2016 “Për shërbimet e kujdesit shoqëror”, ishte lënë për detyrë që në bashkëpunim, Ministria e Shëndetësisë, Shërbimi Social Shëndetësor, Ministria e Financave, Ministrinë e Ekonomisë të miratojnë një udhëzim të përbashkët për përcaktimin e masës së kontributeve që do të paguajnë nga buxheti i shtetit personat e moshuar, që përfitojnë pension pleqërie ose pension social, si dhe procedurën e kalimit të masës së pensionit në buxhetin e shtetit të moshuarve. Për hartimin e këtij udhëzimi dhe trajtimin e pensioneve, mirëmenaxhimin financiar, kontrollin, mënyrën e përfitimit dhe shpërndarjes, për të moshuarit rezidentë, nuk ka asnjë përgjigje nga asnjëri nga institucionet. Vetëm nga Instituti i Sigurimeve Shoqërore raportohet se pensionet paguhen sipas kërkesës përfituese me qendrat paguese të Postës Shqiptare ose në banka të nivelit të dytë, në bazë të marrëveshjeve dypalëshe.
 Sa i takon drejtorisë rajonale  Shkodër, është konstatuar se kjo e fundit ka mbajtur 40% nga masa e pensionit të pensionistëve të vendosur në Shtëpinë e të Moshuarve në Shkodër, duke ia kaluar lekët Degës së Thesarit, si kontribut pagesë për llogari të këtij institucioni, sipas pikës 2 të kreut I të vendimit të qeverisë nr.113, datë 31.1.2007. Në kushtet kur ky parashikim ligjor është shfuqizuar me vendimin nr. 518, datë 4.9.2018, Instituti i Sigurimeve Shoqërore ka udhëzuar drejtorinë rajonale Shkodër për marrjen e masave përkatëse që në vazhdim masa e pensionit të paguhet e plotë, pa ndalesa për qëndrimin, strehimin e tyre në shtëpinë e të moshuarve, udhëzim për të cilin janë kryer veprimet përkatëse dhe do të jetë i aplikueshëm nga data 1 korrik 2025.
Në mbështetje të nenit 52, po të ligjit nr. 121/2016, finalizohet transferimi i plotë i qendrave rezidenciale dhe shërbimeve rezidenciale pranë njësive të qeverisjes vendore, shoqëruar me fondet e mjaftueshme për të financuar koston e llogaritur për ushtrimin e këtyre funksioneve. Raportohet vetëm ngritja e grupit të punës për rishikimin e kuadrit rregullator, ku është parashikuar rishikimi i afatit të procesit të decentralizmit të shërbimeve shoqërore publike dhe rezidenciale. Nga drejtoresha e politikave në dëgjesë u theksua se ligjin do ta rishikojmë brenda vitit 2027, por njëkohësisht është thënë se do të ngremë edhe grupin e punës në vitin 2025. 
Në fakt, sipas ligjit, kjo çështje duhet të realizohej brenda dy vjetëve nga hyrja në fuqi e ligjit. Ligji ka hyrë në fuqi në vitin 2016, pra deri në fund të vitit 2018 kjo duhej të realizohej, por edhe për shkak të rishikimit të strategjisë mendohet se do të ketë ndryshime në ligj për çështjen e transferimit të këtyre shërbimeve. Gjithashtu, ligji ka hyrë në fuqi në vitin 2016, pra deri në fund të vitit 2018 kjo duhet të realizohej, por edhe për shkak të rishikimit të strategjisë mendohet se në ligj do të ketë ndryshime për çështjen e transferimit të këtyre shërbimeve.
Gjithashtu, për të realizuar procesin e transferimit të Shtëpisë së Moshuarve Tiranë dhe Shtëpisë së Moshuarve Shkodër, për dy qendrat rezidenciale që nuk u janë transferuar njësive të vetëqeverisjes vendore, duhet të ndryshohet vendimi i qeverisë nr. 60, datë 1.2.2006, për transferimin e këtyre objekteve së bashku me shërbimin shoqëror që ofrohet, ndërtesën, fondet, pajisjet, inventarin, personelin dhe dokumentacionin përkatës.
Rekomandim tjetër ka qenë që të gjitha institucionet rezidenciale publike të kenë të parashikuara në strukturën e vet infermierë me kohë të plotë ose të pjesshme sipas nevojave. Ky rekomandim quhet i zbatuar pasi janë marrë masa konkrete për përfshirjen e infermierëve me kohë të pjesshme.
Konkretisht, Shtëpia e të Moshuarve Tiranë ka dy infermierë të punësuar, Shtëpia e të Moshuarve Shkodër ka dy infermierë të punësuar, në Gjirokastër një infermier i punësuar, në Fier është punësuar një infermier, në Kavajë është punësuar një infermier dhe në Qendrën Polivalente për Shërbimet e Përkujdesit Social Poliçan është punësuar një infermier.
Përcaktimi i punonjësve me kontrata të përkohshme shihet si një hap i ndërmjetëm drejt krijimit të pozicioneve të qëndrueshme me kohë të plotë, në përputhje me standardet e miratuara dhe objektivat afatgjatë të shërbimit social.
Një rekomandim tjetër ka qenë që Shtëpia e të Moshuarve Fier të përcjellë planin e masave dhe ecurinë e zbatimit të rekomandimeve të dhëna pranë nënkomisionit, gjë që është realizuar dhe zbatuar menjëherë që në janar të vitit 2025.
Ky ishte i gjithë informacioni përmbledhës për sa i takon zbatimit të rekomandimeve të nënkomisionit të lëna në raportin e auditimit të performancës “kujdesi ndaj të moshuarve”.
Edhe një herë e theksoj se besoj që struktura e ringritur nga Kuvendi në legjislaturën tjetër do të ndjekë zbatimin deri në përfundim të këtyre rekomandimeve.
Ka dikush gjë për të thënë?
(Ndërhyrje pa mikrofon)
Jo, lidhur me këtë informacion.
Kalojmë në pikën e tretë, në raportin e veprimtarisë së nënkomisionit. Besoj se të gjithë e keni marrë raportin. Unë nuk do të lexoj të gjithë raportin, pasi ai është i gjatë dhe të gjithë e keni, por do të lexoj disa pjesë, të hyrjes, të përfundimeve, meqenëse edhe pjesët analitike të përfshira në raport janë të pasqyruara edhe në raportet që ka hartuar komisioni pas dëgjesave me institucionet publike. 
Nënkomisioni u ngrit nga Kuvendi i Republikës me vendimin nr. 70, datë 25.7.2024, si një strukturë parlamentare në përbërje të Komisionit të Ekonomisë dhe Financave. Synimi kryesor i kësaj nisme ishte forcimi i rolit mbikëqyrës të Kuvendit mbi menaxhimin e burimeve publike nëpërmjet bashkëpunimit me Kontrollin e Lartë të Shtetit.
Nënkomisioni përbëhet nga 5 anëtarë, 3 nga mazhoranca dhe 2 nga opozita: zonja Emilja Koliqi, kryetare; zonja Enslemvera Zake, zëvendëskryetare, zoti Alban Xhelili anëtar, zonja Pranvera Resulaj, anëtare, zonja Sorina Koti, anëtare, dhe anëtare zëvendësuese zonja Antoneta Dhima, që në fakt ka marrë pjesë gati në të gjitha mbledhjet e nënkomisionit dhe e meriton një falënderim të veçantë për këtë. 
Qëllimi themelor i nënkomisionit ka qenë forcimi i transparencës dhe llogaridhënies në administrimin publik, si dhe nxitja e përmirësimit të parimeve të ekonomicitetit, eficiencës dhe të efektivitetit në përdorimin e burimeve publike. Në përmbushje të kësaj përgjegjësie, nënkomisioni zhvillon bashkëpunim institucional me Kontrollin e Lartë të Shtetit duke respektuar parimin e pavarësisë së ndërsjellë dhe duke garantuar ruajtjen e integritetit dhe të kompetencave të përcaktuara për secilën palë. 
Ky raport përfaqëson një instrument thelbësor të transparencës institucionale dhe një pasqyrë të punës së kryer përgjatë kësaj periudhe njëvjeçare, si dhe jep një panoramë të plotë, të strukturuar dhe gjithëpërfshirëse të veprimtarisë së nënkomisionit. 
	Ky nënkomision ose ngritja e nënkomisionit është kërkuar për vite me radhë nga raportet e Komisionit Europian si nevojë për rritjen e rolit mbikëqyrës të Parlamentit, veçanërisht në drejtim të nivelit të ndjekjes dhe zbatimit të rekomandimeve të KLSH-së. Të njëjtat konstatime dhe konsiderata përmenden edhe në raportet e SIGMA-s dhe të OECD-së. 
Në raportin e Komisionit Europian për vitin 2024 është vlerësuar ngritja e nënkomisionit në kapitullin 32 “Kontrolli financiar”, ku theksohet se në korrik të vitit 2024 Parlamenti ra dakord për ngritjen e një nënkomisioni për ekonominë dhe financat, kushtuar ndjekjes së raporteve të KLSH-së, monitorimit dhe të dialogut ndërmjet Parlamentit dhe KLSH-së.
Rritja e përdorimit të auditimeve të KLSH-së në procesin parlamentar të mbikëqyrjes së buxhetit duhet të sigurohet përmes funksionimit të nënkomisionit parlamentar të krijuar së fundi. Në këtë kuadër vlen të nënvizohet dhe të vlerësohet kontributi i veçantë i Institutit Demokratik Amerikan, NDI-së dhe i gjithë stafit për mbështetjen e palodhur dhe angazhimin e vazhdueshëm në procesin e ngritjes dhe funksionimit të nënkomisionit. 
Bashkëpunimi me NDI-në ka qenë një faktor thelbësor në ngritjen e këtij mekanizmi parlamentar duke ofruar asistencë teknike, këshillim, ekspertizë, mbështetje praktike nga ekspertë të menaxhimit të financave publike dhe auditimit të jashtëm nga Mbretëria e Bashkuar, Estonia, Suedia, duke vendosur një partneritet të rregullt dhe të strukturuar me audituesit e KLSH-së dhe duke u përfshirë në shkëmbime njohurish me homologë nga parlamente të tjera, theksoj këtu Parlamentin e Kosovës. Falë këtij bashkëpunimi të ngushtë u mundësua jo vetëm krijimi i strukturës, por edhe forcimi i kapaciteteve të saj për ushtrimin e një mbikëqyrjeje efektive dhe gjithëpërfshirëse.
Nënkomisioni vlerëson angazhimin dhe përgjegjshmërinë e treguar nga ana e institucionit të Kontrollit të Lartë të Shtetit, i cili ngriti strukturën specifike, Drejtorinë e Marrëdhënieve me Nënkomisionin, për koordinimin e punës. 
Në zbatim të detyrimeve të përcaktuara në rregulloren e nënkomisionit, asistuan në mënyrë të vazhdueshme anëtarët e nënkomisionit me përgatitjen e materialeve dhe informacioneve përmbledhëse të raporteve të auditimit, si dhe me pjesëmarrjen në seancat dëgjimore. Falënderoj në veçanti zonjën Brunilda Zeneli, e cila ka qenë e pranishme në të gjitha mbledhjet e nënkomisionit!
Krijimi i nënkomisionit është vlerësuar pozitivisht edhe nga aktorë vendas dhe ndërkombëtarë si një zhvillim i rëndësishëm në forcimin e mbikëqyrjes parlamentare, si: NDI-ja, Delegacioni i Bashkimit Europian, ambasada britanike dhe Instituti për Demokraci dhe Ndërmjetësim.
Në veçanti, dua të falënderoj të gjithë anëtarët e nënkomisionit, pasi kanë pasur një qasje jopartiake, me një nivel të lartë profesionalizmi, ku morën pjesë në të gjithë diskutimin dhe patëm një bashkëpunim të jashtëzakonshëm mes anëtarëve. Në të gjitha diskutimet parimi kryesor, nga i cili jemi udhëhequr, ka qenë: moscenimi i rolit të autoritetit dhe pavarësisë së institucioneve.
Seancat dëgjimore dhe shqyrtimet e raporteve të auditimit kanë ofruar mundësi për përmirësimin e punës së institucioneve në drejtim të 3 E-ve: eficiencës, efektivitetit dhe ekonomicitetit në përdorimin e parasë publike. 
Megjithëse nënkomisioni ka vepruar për një kohë të shkurtër, rreth 8 muaj, pasi ka pasur ndërprerje për shkak të  zgjedhjeve të 11 majit, dua të theksoj se ka realizuar 10 mbledhje dhe ka zhvilluar 4 seanca dëgjimore, ku nga përfaqësuesit e Kontrollit të Lartë të Shtetit janë paraqitur 6 raporte auditimi, nga të cilat 1 raport i auditimit të performancës së kujdesit ndaj të moshuarve dhe 5 raporte të auditimit të përputhshmërisë së drejtorive vendore të Agjencisë Shtetërore të Kadastrës, përkatësisht të Fierit, Pogradecit, Durrësit, Tirana Rurale 1 dhe Tirana Rurale 2.                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                               
Më pas nënkomisioni ka zhvilluar seanca dëgjimore edhe me subjektet e audituara në raportet e Kontrollit të Lartë i Shtetit të përmendura më lart, nga të cilat kanë qenë të ftuar drejtues të nivelit të lartë të institucioneve përgjegjëse. Në dëgjesat e zhvilluara me institucionet publike mungonin përfaqësuesit e nivelit të lartë drejtues, si: drejtori i Shërbimit Social Shtetëror; drejtuesi i Shtëpisë të të Moshuarve, Tiranë; drejtori i Përgjithshëm i Agjencisë Shtetërore të Kadastrës dhe të gjithë drejtuesit e drejtorive vendore të audituara të Agjencisë Shtetërore të Kadastrës. 
	Nga nënkomisioni kjo u vlerësua si mungesë serioziteti ndaj Kuvendit dhe procesit të llogaridhënies.
	Në përfundim, dua të them se auditimet kanë nxjerrë në pah shumë problematika të lidhura me procese të ndryshme, që janë audituar nga Kontrolli i Lartë i Shtetit dhe besoj se kanë dhënë një kontribut modest për zbatimin e rekomandimeve të lëna nga Kontrolli i Lartë i Shtetit.
Forcimi i rolit të këtij nënkomisioni është një kërkesë e pashmangshme e një qeverisjeje të mirë, të përgjegjshme dhe të mbështetur në parimin e transparencës, kontrollit të brendshëm dhe llogaridhënies. Në këtë kuadër, vazhdimi i funksionimit të Nënkomisionit për Auditimin në Sektorin Publik në legjislaturën e ardhshme është i domosdoshëm, për të siguruar vazhdimësinë e reformave dhe për të mbajtur një lidhje të ngushtë e të vazhdueshme me qytetarët dhe institucionet publike, si një mekanizëm i mbështetur në angazhim të përbashkët, për të arritur objektivat e qeverisjes së mirë, për të forcuar besimin e publikut në administratën publike, si dhe për të arritur standardet e qeverisjes së Bashkimit Europian. 
Ky ishte në vija të përgjithshme raporti i veprimtarisë së nënkomisionit. 
Unë do të lexoj edhe disa rekomandime, që na janë përcjellë nga NDI-ja, për të cilat kërkoj qëndrimin tuaj nëse do t’i përfshijmë në raportin përfundimtar. 
- Sigurimi i vazhdimësisë dhe përbërjes strategjike të nënkomisionit në legjislaturën e ardhshme. Për të ruajtur këtë moment, Kuvendi duhet të ringrejë Nënkomisionin për auditimin e sektorit publik në fillim të legjislaturës së ardhshme. Në fakt, kjo është parashikuar edhe në rregulloren e nënkomisionit. Sigurimi i vazhdimësisë së punës është thelbësor për forcimin e zbatimit të rekomandimeve të auditit dhe përmirësimin e menaxhimit në sektorin publik.  Nuk po i lexoj të gjitha sqarimet që janë dhënë, por po lexoj vetëm rekomandimet.
Rekomandimi tjetër është vendosja e një afati ligjor për përgjigjet e qeverisë ndaj raporteve të nënkomisionit. Dua të them që për secilin raport dhe për secilin rekomandim kemi vendosur në fund edhe afatin, në të cilin duhej të jepte përgjigje. Megjithatë, nëse ju e vlerësoni, mund ta vendosim këtë rekomandim. 
Rekomandimi tjetër: forcimi i bashkëpunimit ndërmjet nënkomisionit dhe Kontrollit të Lartë të Shtetit, fuqizimi i burimeve analitike, administrative dhe zhvillimi i kapaciteteve të nënkomisionit.
Këto ishin rekomandimet që ka dhënë NDI-i. Ju lutem, secili nga ju mund të japë edhe opinionin e tij për raportin, por edhe për përfshirjen e këtyre rekomandimeve në fund të raportit.
Po, zoti Xhelili.
Alban Xhelili – Mendoj se raporti është pasqyrim i punës së bërë nga ky nënkomision për këtë periudhë, që mund të cilësohet e shkurtër, por intensive. Nuk kam ndonjë objeksion lidhur me raportin.
 Për sa u përket rekomandimeve të NDI-it, vihet re një gjë, që del edhe si pasqyrim deri diku i punës së bërë nga ne dhe i opinioneve të dhëna nga ne lidhur me domosdoshmërinë e vijueshmërisë së këtij nënkomisioni, pra të raporteve që ky nënkomision duhet të vijojë të ruajë me Kontrollin e Lartë të Shtetit, pa cenuar pavarësinë e këtij institucioni, që ka qenë një nga objektivat tanë në punën në këtë nënkomision. Prandaj, nuk kam ndonjë objeksion lidhur me rekomandimet e NDI-it, pra mund t’i përfshinim. Thjesht kisha një korrigjim për një term, nëse ai termi është te rekomandimet, atje ku thuhet: “përgjigje nga qeveria” mund të ishte “përgjigje nga institucionet përgjegjëse”, sepse kam frikë se, duke e lënë ashtu, nuk do të marrim asnjëherë përgjigje, sepse do të presim përgjigje nga qeveria, institucionet nga qeveria, qeveria nga ne. Ky është një evidentim që, nëse e vlerësoni, mund ta bëjmë.
Emilja Koliqi – Në fakt, e thashë që ne për çdo rekomandim kemi vendosur edhe afatin. Ndjekja përsëri është nga ana e nënkomisionit. Prandaj unë nuk jam dakord që ta vendosim këtë rekomandim. 
Alban Xhelili – Ne e kemi caktuar...
Emilja Koliqi – Po, e kemi caktuar në raportet tona.
Po, zonja Zake.
Enslemvera Zake – Lidhur me rekomandimet e NDI-it, jam plotësisht dakord, duke mbështetur edhe fjalën e kolegut Xhelili, që duhet të rregullohet togfjalëshi “nga institucionet përgjegjëse”, në mënyrë që çdo institucion përgjegjës të kthejë përgjigje në kohë, sepse qeveria është një kontekst më i madh, duke e lënë te qeveria mbase ndodh pikërisht ajo që nuk është koha e nevojshme për t’i dhënë përgjigje nënkomisionit.
Për sa i përket raportit, kam diçka lidhur me qëndrimin që është mbajtur këtu për kadastrat, ku janë marrë tre paragrafë nga raportet ndërkombëtare. Unë gjykoj që ne, si nënkomision, duhet të japim opinionin tonë dhe jo të citojmë apo të vendosim togfjalësha ose paragrafë të raporteve të tjera lidhur me opinionet që kanë ata, qofshin ato edhe ndërkombëtare, për institucionet përkatëse. Ne kemi mbajtur qëndrimin tonë të paanshëm dhe nuk kemi pse të fusim këtu citime të raporteve ndërkombëtare, sepse nuk do të ishte më produkti ynë, ndaj sugjeroj që këta tre paragrafë të hiqen. Po e citoj: “Çështja e pronave mbetet një nga problemet më të evidentuara në raportet ndërkombëtare për Shqipërinë dhe një nga shqetësimet më të mëdha në zonat tona elektorale. Progresraporti i Komisionit Europian vlerëson çdo vit rrezikun dhe masat e dedikuara për të trajtuar korrupsionin tek autoritetet shtetërore më të prirura ndaj tij, duke përfshirë edhe Agjencinë Shtetërore të Kadastrës, ku afërsisht 80% e të dhënave në pronat e regjistruara janë të pasakta (gjykoj se kjo është e pavend, sepse nuk kemi një statistikë në të cilën citohet që 80% e pronave të regjistruara janë të pasakta, sepse në të kundërtën nuk do të kryhej asnjë lloj transaksioni shitje-blerjeje nëse regjistrimi i tyre do të ishte i pasaktë), cilësia e të dhënave kadastrale dhe regjistri i pronës, pasaktësia e hartave, vonesat në përfundimin e regjistrit fillestar, zbatimi i keq i kornizës ligjore dhe korrupsioni janë faktorë të rëndësishëm që kontribuojnë në kompleksitetin e çështjeve të të drejtave të pronës”. 
E gjithë kjo që lexova është marrë diku tjetër dhe nuk është pjesë e prodhuar nga ne ose opinion nga anëtarët e nënkomisionit, ndaj sugjeroj që të hiqet.  
Gjithashtu, po vijoj me një citim tjetër: “Nënkomisioni vlerësoi se niveli aktual i zbatimet të rekomandimeve të KLSH-së në drejtorinë vendore të Agjencisë Shtetërore të Kadastrës është nën pritshmëritë e një administrate efikase dhe llogaridhënëse, mungesa e raportimeve në kohë...”, ndërkohë ne nga Agjencia e Kadastrës kemi pasur përfaqësues prezentë, kemi pasur drejtoreshën juridike, e cila ka raportuar në kohë. Pra, ajo ka raportuar për pjesën që i përket nënkomisionit, jo në raport me KLSH-në apo me institucionet e tjera.
Vazhdoj të citoj: “Shkalla e ulët e zbatimit (kjo qëndron) dhe mungesa e bashkëpunimit institucional...”, unë nuk gjykoj që kemi pasur një mungesë të bashkëpunimit institucional, sepse drejtoresha Juridike e Agjencisë Shtetërore të Kadastrës ka qenë prezente në çdo mbledhje të komisionit, duke na paraqitur edhe raport me shkrim, por edhe duke na sqaruar me gojë argumentet dhe ju më pas i keni cituar, sepse thoni: “Përfaqësuesja e Agjencisë Shtetërore të Kadastrës raporton...”, të cilat duhet të qëndrojnë pasi janë te vetëpranuara dhe të thëna nga përfaqësuesi i institucionit. 
Në lidhje me nënkomisionin, aty thuhet që ka parashtruar një sërë rekomandimesh, të cilat duhet të raportohen brenda muajit shtator 2025. Meqenëse në datën 9 shtator mbaron legjislatura aktuale dhe në datën 15 shtator fillon legjislatura e re, pavarësisht nëse ne mund të lemë këtu një afat formal, që është shtatori i 2025-ës, besoj se do të ishte diçka praktikisht e pamundur, sepse nuk janë konstituar komisionet dhe nënkomisionet parlamentare në atë periudhë, në mënyrë që edhe këto institucione të vijnë dhe të raportojnë. Pra, për aq kohë sa nuk është konstituar një komision apo një nënkomision, atëherë institucionet nuk kanë ku të raportojnë. Mbase mund ta lemë brenda vitit 2025 dhe më pas legjislatura e re le të vendosë për pjesën e raportimit në nënkomision. Pra, do të doja që paragrafët e parë që nuk i referohen raportit tonë, pra “mungesa e raporteve në kohë dhe mungesa e bashkëpunimit institucional”, të hiqen. Për këtë mund të japin mendimin e tyre edhe kolegët, edhe për pjesën e raportimit të vendoset brenda vitit 2025. 
Faleminderit!
Emilja Koliqi – Dua të sqaroj diçka në lidhje me çështjen e pronave, të cilën e kam theksuar, por edhe në procesverbal është e pasqyruar, ku çështja e pronave mbetet një nga problemet më të evidentuara në raportet ndërkombëtare. Në progresraportin e Komisionit Europian çështja e pronave është theksuar vit pas viti, është theksuar si shqetësim edhe në zonat tona elektorale, por edhe gjatë dëgjesës që kemi pasur me përfaqësuesit e Agjencisë Shtetërore të Kadastrës. 
Unë nuk jam dakord që çështja e pronave të hiqet, mund të diskutojmë mbi çështjen e progresraportit...
(Ndërhyrje pa mikrofon)
Enslemvera Zake – Paragrafin e dytë...
Emilja Koliqi – Paragrafin tjetër...
Enslemvera Zake – Paragrafin e dytë.
Emilja Koliqi – Ndërsa në lidhje me bashkëpunimin institucional, që është një nga rekomandimet, nuk flitet për bashkëpunimin institucional me ne, por për bashkëpunimin institucional me njësitë e qeverisjes vendore dhe me institucionet e tjera. Pra, Agjencia Shtetërore e Kadastrës është mjaftuar vetëm me një shkresë dhe nuk ka pasur një bashkëpunim të mëtejshëm për zgjidhjen dhe zbatimin e rekomandimeve. Këto çështje kanë dalë nga raporti, nga pasqyra që ka bërë Agjencia Shtetërore të Kadastrës, ku janë vendosur të gjitha komentet që ka sjellë kjo agjenci, por edhe në raportin e Kontrollit të Lartë të Shtetit. Mbi bazën e këtyre raporteve është konkloduar se ka mosbashkëpunim me institucionet. Pra, nuk flitet për institucionin tonë.
Enslemvera Zake – Unë kështu e lexova. Ne nuk po flasim me nëntekste, sepse është e shkruar e bardha mbi të zezë. Unë kështu e kuptoj. Megjithatë, ky është sugjerimi im dhe kolegët mund ta vendosin.
Emilja Koliqi – Ky është një nga rekomandimet që kemi lënë në raportin për Agjencinë Shtetërore të Kadastrës, që ka qenë: bashkëpunimi me institucionet për të zgjidhur problemet që kanë dalë edhe nga Kontrolli i Lartë i Shtetit.
Enslemvera Zake – Unë gjykoj se duhet hequr, megjithatë me shumicë votash e vendosin kolegët.
Emilja Koliqi – Për mungesën e bashkëpunimit institucional të shtohet rekomandimi ashtu siç është në raportin e hartuar nga komisioni, pra të kopjohet komplet pjesa e rekomandimit.
(Ndërhyrje pa mikrofon)
Ndoshta dikush tjetër ka ndonjë sugjerim.
Antoneta Dhima – Unë jam dakord që të hiqet paragrafi i dytë, te pjesa e progresraportit dhe cilësia e të dhënave kadastrale. Faktikisht...
(Ndërhyrje pa mikrofon)
Po pra, të hiqen paragrafi i dytë dhe i tretë dhe ndryshimi te pjesa e llogaridhënies, mungesat e raportimeve në kohë, shkalla e ulët e zbatimit...
Emilja Koliqi – Raportimet në kohë lidhen me KLSH-në, e cila e ka pasur afatin deri më 30 shtator 2024 dhe institucionet nuk kanë raportuar pranë Kontrollit të Lartë të Shtetit për zbatimin e rekomandimeve, prandaj edhe i kemi marrë ne në shqyrtim këto raporte, për mungesën e ...
Antoneta Dhima – Mund të shkruhet: mungesë e raportimeve në kohë në raport me institucionin e Kontrollit të Lartë të Shtetit, sepse kjo është e përgjithshme.
Ndërsa sa u përket rekomandimeve të IND-it, jam dakord me to. Falënderoj për mbështetjen dhe për suportin që i ka dhënë nënkomisionit. Edhe në vazhdimësi besoj se ne do të përpiqemi që nënkomisioni të vijojë aktivitetin këtu ku ne po e lëmë sot. Meqenëse unë jam deputete edhe në legjislaturën tjetër, besoj dhe shpresoj që ne ta vazhdojmë këtë punë që kemi nisur. Kështu ndihmojmë institucionet, ndihmojmë njëri-tjetrin, për ta vijuar më mirë punën tonë, që problematikat e evidentuara t’i orientojmë për zgjidhje, të kemi të njëjtin bashkëpunim me Kontrollin e Lartë të Shtetit, edhe me përfaqësuesen dhe njëkohësisht drejtuesen e Kontrollit të Lartë të Shtetit, me të njëjtin angazhim dhe disponibilitet që ka pasur, jo vetëm Brunilda, si përfaqësuese, por edhe ekipi, i cili ishte në Shkodër në takimin që ne bëmë aty, ku u bë një prezantim i problematikave, por edhe i bashkëpunimit shumë të mirë midis Kuvendit të Shqipërisë dhe Kontrollit të Lartë të Shtetit. Uroj dhe shpresoj që edhe në legjislaturën tjetër nënkomisioni të ngrihet dhe të funksionojë për të bërë më të mirën për të evidentuar dhe për të zgjidhur shumë probleme, të cilat janë evidentuar nga kontrollet periodike, por edhe nga kontrollet që ka bërë Kontrolli i Lartë të Shtetit, si në institucionet e pushtetit qendror, ashtu edhe në ato të pushtetit vendor, për çështjet më sensitive, siç janë kryesisht problemet sociale.
Faleminderit!
Faleminderit edhe për vlerësimin, Emilja!
Faktikisht, unë jam audituese dhe e kam me dëshirë pjesën e auditimit dhe, nëse nuk do të isha deputete në legjislaturën tjetër, nuk e mohoj që mund të isha një audituese. 
Emilja Koliqi – Shumë shkurt, fjala për zonjën Resulaj.
Pranvera Resulaj – Lidhur me citimet për Agjencinë Shtetërore të Kadastrës apo pronat në tërësi, për sa citohet në progresraport, nuk them se nuk qëndrojnë. Ndoshta qëndrojnë, por ne nuk i kemi pasur referencë dhe nuk u jemi referuar gjatë diskutimeve tona. Ndërkohë u jemi referuar fuqishëm problematikave që vijnë nga elektorati, kështu që kjo pjesë ka qenë kryefjalë e diskutimeve në çdo takim, lidhur me këtë institucion. 
Ndërkohë, sa i përket bashkëpunimit institucional, unë mendoj se nuk ka qenë shumë i mirë, qoftë mes institucioneve, KLSH-së apo institucioneve të tjera, qoftë edhe me ne, sepse mungesa e drejtorëve të Përgjithshëm të të dyja institucioneve shumë të rëndësishme në një nënkomision me një rëndësi të tillë është mungesë vëmendjeje, për të mos thënë mungesë serioziteti. Unë vazhdoj t’i qëndroj faktit që në vazhdimësi ky nënkomision, i ndërtuar tashmë me baza dhe themele shumë të mira, duhet të ketë një vëmendje dhe një respekt më të madh nga drejtuesit e institucioneve, të cilët do ta tregojnë këtë jo vetëm në marrëdhënie me institucionin e KLSH-së, si institucion i pavarur, por edhe me nënkomisonin. Kështu që, unë vazhdoj t’i qëndroj opinionit tim që kjo marrëdhënie nuk ka qenë shumë korrekte nga ana e titullarëve të këtyre dy institucioneve me të cilët ne kemi pasur dëgjesat. 
Falënderime për kolegët, për ju Emilja, si drejtuese, për të gjithë kolegët dhe NDI-në, për bashkëpunimin që kemi pasur me institucionin KLSH-së, i cili krijoi edhe një drejtori enkas për këtë marrëdhënie me nënkomisionin, duke treguar seriozitetin e këtij bashkëpunimi!
Faleminderit të gjithë kolegëve! 
Suksese në vijim!
Emilja Koliqi – Zonja Koti. 
Sorina Koti - Faleminderit, zonja kryetare!
Faleminderit anëtarëve të nënkomisionit!
Faleminderit NDI-së për iniciativën dhe KLSH-së për bashkëpunimin! 
Unë mund të them që, si nënkomision i parë për auditimin e financave publike, kemi bërë një punë të jashtëzakonisht të madhe në këtë kohë. Ka qenë një sfidë jo vetëm për ne, por edhe për NDI-në, edhe për KLSH-në, sepse është hera e parë që u ngrit si nënkomision. 
Raporti ka nxjerrë pothuajse gjithçka që ne kemi bërë, sfidat, problematikat që kemi ngritur dhe vazhdimësia e këtij nënkomisoni është domosdoshmëri për punën e Parlamentit, sepse, mbi të gjitha, është shumë e rëndësishme që shqiptarët ta dinë ku shkojnë paratë e tyre, si përdoren financat publike dhe nëse do të ketë shkelje nga ana e institucioneve përkatëse. Kështu që, nuk na mbetet gjë tjetër, veçse t’i urojmë vazhdimësinë nënkomisionit, me mbështetjen e NDI-së dhe me bashkëpunimin e KLSH-së.
 Punë të mbarë dhe gjithë të mirat!
 Emilja Koliqi – Faleminderit të gjithëve!
 Po, zonja Zeneli.
 Brunilda Zeneli – Në këta 8 muaj bashkëpunim që kemi pasur me nënkomisionin dua të bëj një vlerësim shumë të madh nga ana ime, por edhe në emër të kryetarit për të gjithë bashkëpunimin që kemi pasur me të gjithë anëtarët! 
Një vlerësim të veçantë dua të bëj për anën profesionale që kanë paraqitur të gjithë anëtarët e komisionit, shpresojmë që edhe në vazhdimësi të kemi këtë nivel ekspertize! Fusha që ju keni mbuluar edhe në aspektin personal ka qenë në përputhje me atë që ka KLSH-ja, kështu që i gjithë bashkëpunimi ka qenë edhe më i lehtë, jemi mirëkuptuar. 
Emilja Koliqi – Faleminderit, zonja Zeneli!
Do të kalojmë në miratimin e sugjerimeve të paraqitura nga ana e anëtarëve të nënkomisionit, ku kemi pjesën e shqyrtimit të raporteve të auditimit të përputhshmërisë së drejtorive vendore të Agjencisë Shtetërore të Kadastrës, kemi paragrafin e progresraportit të Komisionit Europian, ku shkruhet që ai e vlerëson vit pas viti, paragrafi tjetër është cilësia e të dhënave kadastrale dhe regjistri i pronës. 
Kush është dakord që t’i heqim këta dy paragrafë nga raporti? Kundër? Abstenim?
Me 3 vota pro...
(Ndërhyrje pa mikrofon)
Alban Xhelili - Dua të bëj një sqarim. Lidhur me cilësinë e punës ose të materialeve unë kam rezervat e mia, thjesht nuk jam për statistika aty, sepse kur punon me statistika 80% e me radhë ne nuk i kemi bërë ato.
Sa u takon problematikave dhe mangësive për mungesën e bashkëpunimit dhe të transparencës nga ASHK-ja jam totalisht dakord me raportin, ashtu siç ishte. E vetmja gjë që unë kam është që të mos kishim në raport përcaktimet, jo përqindja e pronave të paregjistruara...
(Ndërhyrje pa mikrofon)
	Aty dy paragrafët ishin...
	Emilja Koliqi – A t’i rihedh edhe një herë në votim?
	Alban Xhelili – Në fillim t’i lexojmë si duhet t’i bëjmë.
Emilja Koliqi – Po jua lexoj edhe një herë.
Paragrafi i parë: “Progresraporti i Komisionit Europian vlerëson vit pas viti rrezikun dhe masat e dedikuara për të trajtuar korrupsionin në autoritetet shtetërore më të prira ndaj tij, duke përfshirë edhe Agjencinë Shtetërore të Kadastrës, ku afërsisht 80% e të dhënave për pronat e regjistruara janë të pasakta”. Ky është njëri nga paragrafët që u propozua të hiqet nga raporti.
Alban Xhelili – Dhe duhet të hiqet.
Emilja Koliqi – Kush është dakord për heqjen e këtij paragrafi? 4 vota pro. 2 kundër.
Miratohet heqja e këtij paragrafi.
Paragrafi tjetër: “Cilësia e të dhënave kadastrale dhe regjistri i pronës, pasaktësia e hartave, vonesat në përfundimin e regjistrit fillestar, zbatimi i keq i kornizës ligjore dhe korrupsioni janë faktorë të rëndësishëm që kontribuojnë në kompleksitetin e çështjes së të drejtës së pronës”.
Kush është dakord për heqjen e këtij paragrafi? 2 pro. 
Alban Xhelili – Unë mendoj se aty duhet të hiqni vetëm fjalën “korrupsioni”, sepse ne nuk kemi të dhëna për atë.
(Ndërhyrje pa mikrofon)
Ka evidentime nga Kontrolli i Lartë i Shtetit për moszbatim të kornizës ligjore, Bruna?
Brunilda Zeneli – Të gjitha shkeljet janë në mospërputhje me kriteret ligjore.
Alban Xhelili – Unë mendoj se në atë paragraf duhet hequr fjala “korrupsioni”, sepse ne nuk kemi të dhëna të lidhur me korrupsionin atje. Pra, ne nuk kemi të evidentuara raste të korrupsionit nga ana jonë, kështu që mendoj se ajo fjalë duhet hequr.
(Ndërhyrje pa mikrofon)
Emilja Koliqi – Fjalët “zbatimi i keq” të zëvendësohet me fjalën “mospërputhje”.
Alban Xhelili – Dhe fjalën “korrupsion” duhet ta heqim. 
Pra, ne nuk kemi bërë as investigim, nuk kemi as raste të denoncuara të korrupsionit, kështu që nuk mund ta përmendim atë, Emilja. 
Emilja Koliqi – Në rregull.
Kush është dakord për zëvendësimin e togfjalëshit “zbatimi i keq” me “mospërputhje të kornizës ligjore”, si dhe të hiqet fjala “korrupsion”?
(Ndërhyrje pa mikrofon) 
Enslemvera Zake – Cilësia e të dhënave kadastrale dhe regjistri i pronës. Ne s’kemi të dhëna në lidhje me cilësinë e të dhënave kadastrale.
Emilja Koliqi – Kjo është pasqyruar në raportet e KLSH-së...
(Ndërhyrje pa mikrofon)
Alban Xhelili – E kemi bërë te raporti.
Pranvera Resulaj – Ne raportet e KLSH-së kemi shqyrtuar. Nuk kemi shkuar vetë atje. 
Emilja Koliqi – Në raportin e KLSH-së kjo çështje është theksuar gati në të gjitha drejtoritë vendore të Agjencisë Shtetërore të Kadastrës. 
Alban Xhelili – Kur kemi thirrur KLSH-në dhe audituesit që kanë bërë auditime në drejtoritë përkatëse, është evidentuar ky fakt, të cilin e kemi pranuar. Kështu që, ajo çfarë kemi miratuar nëpër ato mbledhje e procesverbale bie ndesh me këtë përfundim.
Tani, në qoftë se një gjë e kemi lënë atje, duhet të jemi në vijimësi me atë gjë. 
Antoneta Dhima – Zbatimi i keq, ose zbatimi jo i saktë i kornizës ligjore. Pra, të hiqet “korrupsioni”.
Emilja Koliqi – Pra, kush është dakord... 
Pranvera Resulaj – Duke lënë dyshime...
Alban Xhelili – Jo, jo, fare dyshime, sepse ne nuk hedhim dot dyshime.
Antoneta Dhima – Zbatimi jo korrekt ose jo i saktë, jo në përputhje me ligjin. 
Emilja Koliqi – E shkruam këtë.
A jeni dakord me heqjen e togfjalëshit “zbatimi i keq i kornizës ligjore” dhe zëvendësimin...
Pranvera Resulaj – Korniza ligjore nuk është zbatuar. Pra, raporti i përputhshmërisë tregon pikërisht faktin se nga auditimi nuk ka pasur përputhshmëri mes kornizës ligjore dhe zbatimit që ka bërë institucioni. Çështja këtu është te fjalët “zbatimi i keq” apo “moszbatim, i kornizës ligjore.”. Në fakt, thelbi është se nuk është zbatuar korniza ligjore. Sepse, edhe sikur të mos jetë respektuar afati, dëshmon pikërisht se nuk është zbatuar ligji.
Alban Xhelili – Jam shumë dakord me pranverën, por e vetmja gjë që kam unë është fakti se duke thënë “moszbatimi” mund t’i japim një konotacion të përgjithshëm.
(Ndërhyrje pa mikrofon)
Të mos e absolutizojmë. Ky është...
(Ndërhyrje pa mikrofon)
Emilja Koliqi – Pra, “jo në përputhje”. E zëvendësojmë me “jo në përputhje”?
Antoneta Dhima – Jo në përputhje me kornizën ligjore.
Emilja Koliqi – E zëvendësojmë me “jo në përputhje”?
Antoneta Dhima – Po. Dhe hiqet “korrupsioni”.
Alban Xhelili – “Në disa raste jo në përputhje me...”.
(Ndërhyrje pa mikrofon)
Në disa raste, jo në shumë raste.
Emilja Koliqi – Në shumë raste.
Alban Xhelili – Atë fjalën “korrupsion” hiqeni, se nuk kemi punë fare. 
(Ndërhyrje pa mikrofon)
Rastet që kemi shqyrtuar, që e kanë zbatuar ata.
Emilja Koliqi – A e heqim krejt? Pra, as disa, as shumë, por të themi: vetëm në raste të mospërputhjes me kornizën ligjore. As me disa, as pa disa. Nuk po ua vëmë ne masën. Po fjala “korrupsioni”, të hiqet?  
Alban Xhelili – Po, duhet të hiqet ajo.
Emilja Koliqi – Tamam ajo që është e para.
(Ndërhyrje pa mikrofon)
Alban Xhelili – Shiko, jemi mësuar me këtë frymën: “korrupsion, hajdutë” vend e pa vend. 
Emilja Koliqi – Cila ishte ajo pjesa tjetër, ku fillon paragrafi?
Antoneta Dhima – Nënkomisioni vlerëson se niveli aktual...
Emilja Koliqi – I zbatimit në drejtoritë është nën pritshmëritë e një administrate efikase dhe llogaridhënëse. Mungesa e raportimeve në kohë, shkalla e ulët e zbatimit dhe mungesa e bashkëpunimit institucional përbëjnë tregues të qartë të nevojës për përmirësim të ndjeshëm për menaxhimin. Çfarë doni të hiqni këtu?
Alban Xhelili – Kjo na duhet, sepse mund të ndryshojmë edhe...
(Ndërhyrje pa mikrofon)
Bashkëpunimin në raport me KLSH-në do të shënojmë aty.
(Ndërhyrje pa mikrofon)
Emilja Koliqi – Nuk është vetëm me KLSH-në, është edhe me ne. 
Siç e tha edhe zonja Pranvera, me ne nuk ishin korrektë asnjë nga përfaqësuesit e lartë, as drejtoresha e Përgjithshme, asnjë nga drejtorët e drejtorive vendore, megjithëse janë kërkuar. Por në përfundim nënkomisioni ka parashtruar një sërë rekomandimesh, ku ndër të tjera është shkruar: “Forcimi i bashkëpunimit me autoritetet vendore”. Pra, është cilësuar rekomandimi që kemi lënë ne.
Alban Xhelili – Forcimi i bashkëpunimit të KLSH-së me ato, apo i ASHK-së?
Emilja Koliqi – I ASHK-së, po flasim për ASHK-në, janë një sërë rekomandimesh për ASHK-në, ku një prej tyre është: forcimi i bashkëpunimit me autoritetet vendore.
Enslemvera Zake – Ose të saktësohet mungesa e raportimit në kohë, në raport me KLSH-në, shkalla e ulët e zbatimit...
Emilja Koliqi – Po, mungesa e raportimeve në kohë me KLSH-në.
(Ndërhyrje pa mikrofon)
Vetëm këtë do të shtojmë: “Mungesa e raportimeve në kohë me KLSH-në”. Dakord?
Alban Xhelili – Po. 
Brunilda Zeneli – Në dëgjesat që bëhen me institucionet e audituara është shumë e rëndësishme që të jenë prezentë titullarët e institucioneve që janë audituar, sepse raporti është për ato, gjetjet janë tek ato subjekte. Pra, nëse mungon institucioni përgjegjës, për të cilin është mbajtur një raport dhe po shqyrtohet, ai është i rëndësishëm...
Alban Xhelili – E lamë këtë.
Brunilda Zeneli – Pastaj, nëse është titullari apo jo, për mua nuk ka shumë rëndësi, sa vetë mungesa e prezencës së drejtorëve të ASHK-ve rajonale... 
Besoj se edhe për të sqaruar problematikat, gjetjet apo çfarë mund të kenë do të ishte më mirë...
Emilja Koliqi – Kaq kishim, nuk kishim ndryshime të tjera...
(Ndërhyrje pa mikrofon) 
Ajo është lënë te raporti si afat, por ata mund të sjellin, siç bëri Ministria e Shëndetësisë dhe Shërbimit Social, shkresa për zbatimin e rekomandimeve, të cilat i sillen Kuvendit, pastaj e di Kuvendi, sipas strukturave që do të ringrihen, se kujt do t’ia përcjellë. 
Në lidhje me statistikat, ky është një model i marrë nga raporti i Kosovës. Në raportin e Kosovës janë të gjitha statistikat në fund...
(Ndërhyrje pa mikrofon)
E kuptova, dakord. 
A jemi dakord me ndryshimet që propozuam dhe miratuam? A jemi dakord me raportin e veprimtarisë? Në momentin që këto ndryshime do të pasqyrohen nga shërbimet e Kuvendit, mendoj që ta firmosim të gjithë këtë raport. 
Për shumicën prej nesh, që nuk do të jemi në këtë legjislaturë, uroj punë të mbarë, sepse gjithsecili me nivelin e profesionalizmit kudo që do të punojë, patjetër që do të lërë shenjë në punën e tij! 
Ju falënderoj të gjithëve!



MBYLLET MBLEDHJA

   Zëvendeskryetare                                Përgjegjësja e Sektorit të Redaktorëve
   Enslemvera Zake                               	 		     Euzheni Pengili

